Diari Oficial de la Generalitat Valenciana


Sumari del DOGV 4012, del 01-06-2001 (2001/5242)

LLEI 3/2001, de 28 de maig, de crèdit extraordinari en el pressupost vigent per a la cobertura de la subvenció pública de despeses electorals a la qual es refereixen els articles 41 i següents de la Llei 1/1987, de 31 de març, de la Generalitat Valenciana, Electoral Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2001/05/28/3/dof/vci/html**

### Dades del document

Número de DOGV
:   4012

Data del DOGV
:   01-06-2001

Secció del DOGV
:   I. DISPOSICIONS GENERALS

Número del document
:   2001/5242


Data del document
:   28-05-2001

Organisme emissor
:   Presidència de la Generalitat

Tipus de document
:   Llei

Descriptors 

:   * Parlament regional
    * legislació
    * eleccions regionals
    * Dret regional
    * crèdit pressupostari

LLEI 3/2001, de 28 de maig, de crèdit extraordinari en el pressupost vigent per a la cobertura de la subvenció pública de despeses electorals a la qual es refereixen els articles 41 i següents de la Llei 1/1987, de 31 de març, de la Generalitat Valenciana, Electoral Valenciana. [2001/5242]
  
Sia notori i manifest a tots els ciutadans, que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la següent Llei:
  
PREÀMBUL
  
D'acord amb el que estableixen els articles 41 i següents de la Llei 1/1987, de 31 de març, de la Generalitat Valenciana, Electoral Valenciana, la Generalitat Valenciana té l'obligació de subvencionar les despeses electorals dels distints partits, federacions, coalicions o agrupacions d'electors que es presenten a les eleccions a diputats a les Corts Valencianes, sempre que es reunisquen els requisits que aquesta estableix.
  
L'articulació de la subvenció esmentada ha de realitzar-se, d'acord amb l'article 45.5 del text legal esmentat, mitjançant la presentació pel Govern Valencià a les Corts Valencianes d'un projecte de llei de crèdit extraordinari per l'import total de les subvencions que s'han d'adjudicar, reflectides en l'informe-fiscalització que sobre les comptabilitats electorals va realitzar la Sindicatura de Comptes, una vegada descomptats els imports corresponents a bestretes, concretament 709.489.602 pessetes, concedits per la Generalitat Valenciana a les candidatures que havien obtingut representació parlamentària en les eleccions autonòmiques de 1995, d'acord amb el que disposa l'article 42 de la Llei Electoral Valenciana.
  
A aquest efecte, d'acord amb els resultats del procés electoral a les Corts Valencianes realitzat el 13 de juny de 1999, i vist el que disposa l'article 32 del Text Refós de la Llei d'Hisenda Pública de la Generalitat Valenciana vigent, el text opta per finançar les obligacions econòmiques que se'n deriven en matèria de subvencions electorals a càrrec de disponibilitats en el capítol II, despeses corrents, de diversos programes del pressupost de despeses de la Generalitat Valenciana vigent.
  
Article 1
  
Es concedeix un crèdit extraordinari en el pressupost de despeses vigent de la Generalitat Valenciana per un import de 293.537.593 pessetes.
  
Article 2
  
Aquest crèdit extraordinari s'aplicarà a la Secció 07 Justícia i Administracions Públiques, en el programa, creat a l'efecte, 462.60 Consulta electoral 99, en el capítol IV Transferències Corrents, línia de subvenció Consulta electoral 1999.
  
Article 3
  
El crèdit extraordinari a què es refereixen els dos articles anteriors es finançarà amb baixa en els crèdits del pressupost vigent, segons el desglossament per aplicacions que es detallen en l'annex d'aquesta llei.
  
Article 4
  
El Govern Valencià, una vegada concedides les subvencions públiques de despeses electorals, informarà, en el termini d'un mes, la comissió corresponent de les Corts Valencianes.
  
DISPOSICIÓ ADDICIONAL
  
El crèdit derivat de l'aprovació de la present llei s'incorporarà automàticament, independentment del nivell d'execució comptable que assolisca, al pressupost de la Generalitat Valenciana per a 2002.
  
DISPOSICIONS FINALS
  
Primera
  
S'autoritza la Conselleria d'Economia, Hisenda i Ocupació perquè dicte les disposicions necessàries per al desplegament d'aquesta llei.
  
Segona
  
Aquesta llei vigirà l'endemà de la publicació al Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.
  
València, 28 de maig de 2001
  
El president de la Generalitat Valenciana,


Còpia Permalink ELI